cometadata/datacite-titles-descriptions-related-identifiers huggingface dataset:
DOI: 10.14457/tu.the.2019.333
title: การศึกษาปัจจัยที่ก่อให้เกิดความได้เปรียบในการแข่งขันที่ส่งผลต่อความพึงพอใจของผู้ใช้บัตรเครดิต co-brand ธนาคารกรุงเทพในเขตกรุงเทพมหานครและปริมณฑล

description: เนื่องจากปัจจุบันคนไทยเริ่มพกเงินสดติดตัวน้อยลง และเริ่มชินกับการใช้จ่ายผ่านบัตรเครดิตมากขึ้น จากข้อมูลของธนาคารแห่งประเทศไทย พบว่าตั้งแต่ปีพ.ศ. 2553 จนถึงปี พ.ศ. 2561 ที่ผ่านมา มีปริมาณบัตรเครดิตรวม 22.11 ล้านใบ หมายความว่า ภายในเวลาเพียง 9 ปี ประเทศไทยมีปริมาณบัตรเครดิตมากขึ้นกว่า 55.8% แนวโน้มการแข่งขันการหาลูกค้าใหม่ของตลาดบัตรเครดิตที่ยังสูงอยู่ การแข่งขันค่อนข้างแรง ขณะที่หลายๆธนาคารออกบัตรเครดิตใหม่ ๆ จะมีการโคแบรนด์กับพันธมิตรมากขึ้น ผู้วิจัยจึงทำการศึกษาปัจจัยที่ก่อให้เกิดความได้เปรียบในการแข่งขันที่ส่งผลต่อความพึงพอใจของผู้ใช้บัตรเครดิต Co-brand ธนาคารกรุงเทพ ในเขตกรุงเทพมหานครและปริมณฑล เพื่อให้ทางธนาคารสามารถนำข้อมูลไปปรับปรุงและพัฒนาผลิตภัณฑ์บัตรเครดิต Co-Brand ได้ดียิ่งขึ้นไปการวิจัยครั้งนี้เป็นการสำรวจจากกลุ่มตัวอย่างที่ใช้บัตรเครดิต Co-Brand ธนาคารกรุงเทพอยู่แล้ว จำนวน 400 คน โดยใช้เครื่องมือการเก็บรวบรวมข้อมูลเป็นแบบสอบถามออนไลน์เพื่อลดระยะเวลาและค่าใช้จ่าย ในการวิเคราะห์ข้อมูลใช้เครื่องมือทางสถิติ (SPSS) ด้วยการวิเคราะห์ความแปรปรวนทางเดียว (One-way ANOVA) และ วิเคราะห์สมการถดถอยเชิงพหุคูณ (Multiple Linear Regression) ผลการวิจัยพบว่า ปัจจัยที่ก่อให้เกิดความได้เปรียบทั้ง 4 ปัจจัยที่ได้จากการสัมภาษณ์จากฝ่ายการตลาดบัตรเครดิตและผู้ชำนาญการสายบัตรเครดิต ได้แก่ ปัจจัยสิทธิประโยชน์ปัจจัยชื่อเสียงและความน่าเชื่อถือ ปัจจัยการส่งเสริมการตลาด และปัจจัยการบริการ ส่งผลต่อความพึงพอใจของผู้ใช้บัตรเครดิตธนาคารกรุงเทพ และยังส่งผลต่อภาพลักษณ์ของธนาคารอีกด้วย ทุกปัจจัยส่งผลต่อภาพลักษณ์บริษัท Co-Brand ยกเว้น ปัจจัยการส่งเสริมการตลาด ซึ่งผลการวิเคราะห์ยังพบว่า ภาพลักษณ์ของธนาคารและภาพลักษณ์ของบริษัท Co-Brand ส่งผลต่อความพึงพอใจของผู้ใช้บัตรเครดิต Co-Brand ธนาคารกรุงเทพอีกด้วย จากผลการวิเคราะห์พบว่า ลักษณะประชากรศาสตร์ที่แตกต่างกันส่งผลต่อความพึงพอใจของผู้ใช้บัตรเครดิต Co-Brand ธนาคารกรุงเทพที่ไม่แตกต่างกัน ส่วนข้อมูลประชากรศาสตร์ พบว่าสัดส่วนของผู้ตอบแบบสอบถามส่วนใหญ่เป็นเพศหญิง อายุ 20-30 ปี การศึกษาปริญญาตรีหรือเทียบเท่า ประกอบอาชีพพนักงานบริษัทและรายได้เฉลี่ยต่อเดือน 20,000-30,000 บาท ข้อมูลการใช้บัตรเครดิต Co-Brand พบว่าส่วนใหญ่ใช้บัตรเครดิตแอร์ เอเชีย จำนวน 1-3 ครั้งต่อเดือนต่อราย จุดประสงค์การใช้บัตรเครดิต Co-Brand ส่วนใหญ่ใช้เพื่อคะแนนสะสมพิเศษ
DOI: 10.14457/tu.the.2019.334
title: ปัจจัยส่วนประสมทางการตลาด 7P ที่มีผลต่อการตัดสินใจซื้อสลากดิจิทัลของลูกค้าธนาคารออมสิน

description: ในปัจจุบันธนาคารออมสินได้มีการนำเทคโนโลยีเข้ามาช่วยคิดค้นและพัฒนาผลิตภัณฑ์ทางการเงินที่สามารถให้บริการและตอบสนองความต้องการของลูกค้า และหนึ่งในผลิตภัณฑ์ที่นำมาพัฒนา คือ สลากดิจิทัล ซึ่งพัฒนามาจากสลากออมสินแบบปกติ ที่เรียกว่า สลากออมสินพิเศษ 3 ปี ซึ่งเป็นหนึ่งในผลิตภัณฑ์ที่ได้รับความนิยมจากลูกค้าอย่างแพร่หลาย และมีการทำธุรกรรมที่สาขาของธนาคารเป็นจำนวนมาก เพื่อตอบโจทย์ความต้องการของลูกค้ายุคใหม่ที่ต้องการความสะดวกสบายในการทำธุรกรรมได้ทุกที่ ทุกเวลา จึงได้นำสลากออมสินพิเศษมาขายผ่านช่องทางออนไลน์ ในรูปแบบสลากดิจิทัล โดยลูกค้าสามารถทำรายการฝาก-ถอนสลาก ผ่านแอพพลิเคชั่น MyMo ของธนาคารออมสินได้ด้วยตนเอง ถึงแม้สลากดิจิทัลนั้นจะสามารถทำธุรกรรมได้ด้วยตนเอง แต่ผลิตภัณฑ์สลากดิจิทัลนั้นก็ยังไม่ได้รับความนิยมมากนัก ผู้วิจัยจึงมองเห็นปัญหาและโอกาสในการช่วยพัฒนาผลิตภัณฑ์ โดยงานวิจัยนี้มีวัตถุประสงค์เพื่อศึกษาพฤติกรรมลูกค้าในการใช้บริการสลากดิจิทัล และปัจจัยส่วนประสมทางการตลาด 7P ที่ส่งผลต่อการตัดสินใจซื้อสลากดิจิทัลของลูกค้าที่ซื้อสลากออมสินพิเศษธนาคารออมสิน ว่ามีสาเหตุหรือปัจจัยอะไรที่ส่งผลสำคัญในการเลือกซื้อสลากดิจิทัล งานวิจัยชิ้นนี้เป็นงานวิจัยเชิงปริมาณ เก็บรวบรวมข้อมูลจากกลุ่มตัวอย่างผู้ที่เคยซื้อสลากออมสินพิเศษธนาคารออมสินและมีการซื้อสลากดิจิทัล จำนวน 400 คน โดยใช้แบบสอบถามผ่านช่องทางออนไลน์ และนำข้อมูลที่ได้มาประมวลผลและวิเคราะห์ด้วยโปรแกรมสำเร็จรูปทางสถิติ โดยใช้การวิเคราะห์ความแปรปรวนทางเดียว (One Way Anova) และการวิเคราะห์การถดถอยเชิงพหุคูณ (Multiple Linear Regression)ผลการวิจัยพบว่า พฤติกรรมลูกค้าในการใช้บริการสลากดิจิทัลที่ส่งผลต่อการตัดสินใจซื้อ ได้แก่ ระยะเวลาที่ใช้บริการสลากดิจิทัล โดยผู้ที่ใช้บริการสลากดิจิทัลมานานกว่า จะมีการตัดสินใจซื้อได้มากกว่าผู้ที่เริ่มใช้บริการ และความถี่ในการซื้อสลากดิจิทัล เนื่องจากความถี่ในการซื้อสลากดิจิทัลนั้นขึ้นอยู่กับวัตถุประสงค์ในการซื้อของแต่ละบุคคลที่แตกต่างกัน จึงส่งผลให้มีแนวโน้มการตัดสินใจซื้อที่แตกต่างกัน ในส่วนของปัจจัยส่วนประสมทางการตลาด 7P ที่ส่งผลต่อการตัดสินใจซื้อสลากดิจิทัลของลูกค้าธนาคารออมสิน มี 4 ปัจจัย คือ ปัจจัยด้านผลิตภัณฑ์ เนื่องจากลูกค้าให้ความสำคัญกับตัวผลิตภัณฑ์ที่ตรงกับความต้องการและสอดคล้องกับพฤติกรรมในปัจจุบัน ปัจจัยด้านราคา โดยลูกค้าสามารถกำหนดราคาซื้อได้ด้วยตนเองและราคามีความเหมาะสม ปัจจัยด้านช่องทางการจัดจำหน่าย เพราะมีช่องทางในการทำฝาก - ถอนสลากที่สะดวกรวดเร็ว และด้านกระบวนการให้บริการ ช่วยให้ลูกค้าทำธุรกรรมเกี่ยวกับสลากออมสินได้ด้วยตนเองโดยไม่ต้องไปที่ธนาคาร ซึ่งปัจจัยเหล่านี้ล้วนส่งผลต่อการตัดสินใจซื้อสลากดิจิทัลของลูกค้าที่ซื้อสลากออมสินพิเศษธนาคารออมสินทั้งสิ้น
DOI: 10.14457/tu.the.2019.335
title: แผนธุรกิจร้านเสื้อผ้าออนไลน์สไตล์เอเชีย

description: ปัจจุบันคนไทยมีวิถีการดำเนินชีวิตที่เปลี่ยนแปลงไปอย่างมาก โดยนิยมซื้อสินค้าผ่านช่องทางออนไลน์มากขึ้น ซึ่งเป็นผลมาจากการที่ผู้บริโภคสามารถซื้อสินค้าได้สะดวกสบาย มีตัวเลือกที่หลากหลาย และการพัฒนาด้านโลจิสติกส์ที่มีระบบการติดตาม ทำให้สามารถตรวจสอบสถานะการส่งที่แม่นยำ ทำให้ผู้บริโภคเกิดความมั่นใจในการสั่งซื้อสินค้ามากขึ้น โดยในปี 2562 พบว่า สินค้าออนไลน์ที่ขายดีอับดับ 1 คือ กลุ่มเสื้อผ้าแฟชั่น คิดเป็นสัดส่วน 24% ของประเภทสินค้าทั้งหมด อีกทั้งธุรกิจเสื้อผ้ายังมีนวัตกรรมและเทคโนโลยีที่เป็นปัจจัยสนับสนุน ด้านการผลิตและออกแบบเพื่อให้ผู้บริโภคเกิดความสะดวกสบายในการสวมใส่ มีความทันสมัย และเหมาะสมกับไลฟ์สไตล์ในปัจจุบันจากสถานการณ์ดังกล่าว จึงเป็นที่มาของแผนธุรกิจร้านเสื้อผ้าออนไลน์สไตล์เอเชีย แบรนด์ Peach โดยมีจุดประสงค์ในการดำเนินธุรกิจในรูปแบบของการออกแบบเสื้อผ้าที่มีดีไซน์ทันสมัย และจัดจำหน่ายเสื้อผ้าผ่านทางช่องทางออนไลน์ต่างๆ มีการตั้งราคาที่เหมาะสมกับคุณภาพ ซึ่งมีราคาอยู่ระหว่าง 350-1,500 บาทต่อตัว โดยทางแบรนด์กำหนดกลุ่มเป้าหมายหลักคือ เพศหญิง กลุ่มนักศึกษา และกลุ่มคนทำงาน มีอายุระหว่าง 18-34 ปี ที่มีพฤติกรรมในการซื้อสินค้าออนไลน์ มีการแต่งตัวที่ทันสมัย ชื่นชอบและติดตามเทรนแฟชั่น และต้องการให้ตัวเองดูดีอยู่เสมอ ในส่วนของผลิตภัณฑ์ ได้มีการศึกษาความนิยมของเทรนแฟชั่นในปัจจุบัน และติดตามรูปแบบเสื้อผ้าของคู่แข่งขัน เพื่อเป็นแนวทางในการออกแบบดีไซน์เสื้อผ้าใหม่ๆด้านการตลาดและการขาย มีการกำหนดกลยุทธ์ในส่วนของการประชาสัมพันธ์แบรนด์และสินค้าในช่องทางออนไลน์ต่างๆ โดยมุ่งเน้นการนำเสนอความทันสมัยของตัวสินค้า และการออกแบบกราฟฟิกดีไซน์ในช่องทางออนไลน์ รวมทั้งมีการประชาสัมพันธ์แบรนด์เพื่อเป็นการสร้างการรับรู้และกระตุ้นยอดขายในส่วนของผู้บริโภคกลุ่มเดิมและผู้บริโภคกลุ่มใหม่ โดยใช้กลยุทธ์ด้านการส่งเสริมการขายผ่านการโฆษณาในช่องทางออนไลน์ มีบริการรับเปลี่ยนสินค้าหรือคืนสินค้าภายใน 14 วัน มีบริการจัดส่งฟรีเมื่อสั่งซื้อสินค้าครบตามที่กำหนด และมีการจัดแคมเปญประจำเดือนทางด้านการเงิน ใช้เงินลงทุนเริ่มต้น 1,500,000 บาท โดยแบ่งเป็นสัดส่วนของหนี้ต่อผู้ถือหุ้นในสัดส่วน 40:60 สำหรับส่วนของหนี้จะเป็นการกู้ยืมระยะยาวจากธนาคารพาณิชย์อัตราดอกเบี้ยสำหรับธุรกิจ SMEs สำหรับประมาณการลงทุนในช่วง 5 ปีพบว่า มีมูลค่าปัจจุบันสุทธิ (NPV) เท่ากับ 2,004,399 บาท และมีอัตราผลตอบแทนภายในกิจการ (IRR) เท่ากับ 77% ซึ่งสูงกว่าอัตราผลตอบแทนที่ผู้ถือหุ้นต้องการ ประกอบกับมีระยะเวลาคืนทุน (Payback Period) ในระยะเวลา 1.7 ปี ทำให้แผนธุรกิจเสื้อผ้าออนไลน์สไตล์เอเชียแบรนด์ Peach ดังกล่าวมีความเป็นไปได้ทางธุรกิจและเป็นโครงการที่น่าสนใจในการลงทุนนอกจากนี้ ได้มีการกำหนดแผนฉุกเฉิน (Contingency Plan) เพื่อรองรับสถานการณ์ที่ไม่เป็นไปตามคาดการณ์ไว้ ซึ่งจะช่วยให้ธุรกิจสามารถดำเนินงานได้โดยไม่มีอุปสรรค สามารถบรรลุเป้าหมาย และสร้างความพึงพอใจให้กลุ่มผู้บริโภคได้อย่างสูงที่สุด รวมทั้งสร้างกำไรให้แก่ธุรกิจตามที่ตั้งเป้าหมายไว้
DOI: 10.14457/tu.the.2019.336
title: การศึกษาพฤติกรรมผู้บริโภคที่มีต่อนโยบายการงดแจกถุงพลาสติกในไฮเปอร์มาร์เก็ต

description: การค้นคว้าอิสระเรื่อง “การศึกษาพฤติกรรมผู้บริโภคที่มีต่อนโยบายการงดแจกถุงพลาสติกในไฮเปอร์มาร์เก็ต” เป็นการศึกษาเชิงการทดลองว่าการแจกถุงพลาสติกหรือการงดแจกถุงพลาสติกในไฮเปอร์มาร์เก็ตส่งผลต่อพฤติกรรมของผู้บริโภคในการมาซื้อของต่างกันหรือไม่อย่างไร โดยศึกษาพฤติกรรมในแง่ความถี่ในการซื้อ จำนวนเงินที่ซื้อ และปริมาณที่ซื้อ อีกทั้งยังมีการศึกษาอิทธิพลของตัวแปรกำกับ อันได้แก่ การซื้อจากแรงกระตุ้นแบบฉับพลัน และการบริโภคโดยคำนึงถึงสิ่งแวดล้อม โดยผู้วิจัยได้นำข้อมูลที่เก็บรวบรวมโดยใช้แบบสอบถามออนไลน์ จำนวน 341 ชุด มาประมวลผลด้วยการวิเคราะห์ความต่างของค่าเฉลี่ย เพื่อทดสอบสมมติฐาน ผลวิจัยพบว่า ผู้บริโภคที่ไม่ได้รับถุงพลาสติกเมื่อไปซื้อสินค้าที่ไฮเปอร์มาร์เก็ต มีแนวโน้มว่าจะซื้อสินค้าปริมาณน้อยลง นอกจากนี้ การซื้อจากแรงกระตุ้นแบบฉับพลัน เป็นตัวแปรกำกับของ นโยบายการงดแจกถุงพลาสติกและตัวแปรตามทั้งสาม กล่าวคือ ความถี่ในการซื้อสินค้า จำนวนเงินในการซื้อสินค้า และปริมาณในการซื้อสินค้า สำหรับตัวแปรการบริโภคโดยคำนึงถึงสิ่งแวดล้อมนั้นเป็นตัวแปรกำกับของ นโยบายการงดแจกถุงพลาสติกและตัวแปรตามทั้งสามได้แก่ความถี่ในการซื้อสินค้า จำนวนเงินในการซื้อสินค้า และปริมาณในการซื้อสินค้า ผลการวิจัยสามารถทำให้ผู้ประกอบการไฮเปอร์มาร์เก็ตคำนึงถึงพฤติกรรมของผู้บริโภคที่เปลี่ยนแปลงไปหลังมีนโยบายงดแจกถุงพลาสติก โดยใช้ประโยชน์จากการกระตุ้นแบบฉับพลันของผู้บริโภค และการบริโภคโดยคำนึงถึงสิ่งแวดล้อม เพื่อมาปรับปรุงบริการให้สามารถดึงดูดผู้บริโภคได้อย่างมีประสิทธิภาพมากยิ่งขึ้น
DOI: 10.14457/tu.the.2019.337
title: แผนธุรกิจร้านอาหารฟู้ดเทรลเลอร์ Sweet Sunshine

description: ธุรกิจกลุ่มรถขายอาหารเคลื่อนที่ในประเทศไทยกำลังได้รับความนิยมเป็นอย่างมาก ไม่ว่าจะเป็นประเภทฟู้ดทรัคที่เป็นแบบรถขายอาหารเคลื่อนที่โดยตรง หรือจะเป็นกลุ่มแนวฟู้ดเทรลเลอร์ ซึ่งเป็นลักษณะการนำตู้เทรลเลอร์มาตกแต่งเป็นร้านอาหารแล้วต่อพ่วงกับรถยนต์เมื่อต้องการขนย้ายไปยังสถานที่ต่างๆ เนื่องจากการขายอาหารในรูปแบบฟู้ดเทรลเลอร์นี้เป็นการผสมผสานระหว่างร้านอาหารแบบที่ลูกค้าสามารถนั่งทานอาหารภายในร้านได้ กับรถฟู้ดทรัคซึ่งเป็นรถขายอาหารเคลื่อนที่ ซึ่งถือเป็นรูปแบบใหม่ที่ยังไม่เคยมีใครทำในประเทศไทยมาก่อน ดังนั้นทางผู้จัดทำจึงได้เล็งเห็นความน่าสนใจในธุรกิจนี้ และมีแนวคิดว่าจะจัดทำร้านอาหารชื่อร้าน “ Sweet Sunshine” ที่ให้บริการอาหารที่หลากหลาย ทั้งกลุ่มอาหารนานาชาติ, ขนมหวาน และกลุ่มเครื่องดื่มต่างๆ โดยเน้นคุณภาพและการให้บริการระดับร้านอาหาร ในราคาที่ไม่แพงและเข้าถึงได้ง่าย อีกทั้งยังเคลื่อนที่และขนย้ายได้ง่ายเหมือนรถขายอาหารเคลื่อนที่อีกด้วยแผนธุรกิจครอบคลุมตั้งแต่ที่มาและลักษณะของร้านอาหาร, ประเภทของอาหารที่ทางร้านขาย, รายการอาหารที่มีให้บริการภายในร้าน ตลอดจนลักษณะเฉพาะของร้านที่ไม่เหมือนใคร รวมไปถึงกลยุทธ์ที่ทางร้านเลือกใช้ทางด้านการตลาด, การดำเนินงาน และแผนการเงิน ต่างๆ เพื่อให้เกิดความได้เปรียบในการแข่งขัน และเป็นการวิเคราะห์ถึงความเป็นไปได้ของโครงการทั้งนี้จากการวิเคราะห์และการวางแผนทางการเงินของโครงการนี้ เป็นระยะเวลา 5 ปี พบว่า โครงการจะต้องใช้เงินลงทุนจำนวน 1 ล้านบาท โดยในสถานการณ์ปกติ โครงการนี้จะใช้ระยะเวลาคืนทุนเพียง 1 ปี 1 เดือนเท่านั้น ในขณะที่ค่าเงินมูลค่าปัจจุบันสุทธิ (Net Present Value: NPV) ของโครงการ เท่ากับ 1,586,530 บาท ซึ่งมีค่าเป็นบวก และค่า อัตราผลตอบแทนภายใน (Internal Rate of Return : IRR) คือ 81% ซึ่งเป็นค่าที่สูงกว่าต้นทุนทางการเงิน (WACC) ของทางร้านที่คำนวณไว้ที่ 32.29% ดังนั้นโครงการร้านอาหารฟู้ดเทรลเลอร์ “Sweet Sunshine” จึงถือเป็นร้านที่น่าสนใจ และมีความได้เปรียบและสามารถพัฒนาให้เกิดเป็นโครงการจริงได้
DOI: 10.14457/tu.the.2019.338
title: แผนธุรกิจ application MaidMate

description: MaidMate เป็นแอพพลิเคชั่นแพลทฟอร์มที่ทำหน้าที่เป็นสื่อกลางระหว่างแม่บ้านผู้ให้บริการและผู้ใช้งานบริการของแอพพลิเคชั่น โดยจะทำหน้าที่เป็นผู้ให้บริการงานทำความสะอาดที่พักอาศัยรวมถึงงานบ้านงานเรือนทั่วไป ซึ่งจะช่วยอำนวยความสะดวกสบายให้กับผู้ใช้งานผ่านแอพพลิเคชั่น โดยแอพพลิเคชั่นนั้นถูกออกแบบให้สามารถใช้งานได้ง่าย สะดวก รวดเร็ว และมีความปลอดภัยต่อผู้ใช้งาน เนื่องจากมีระบบที่มีมาตรฐานและมีฐานข้อมูลรองรับการให้บริการมากพอที่จะสร้างความเชื่อมั่นให้กับผู้ใช้งานได้ โดยในการให้บริการนั้นผู้ใช้งานสามารถเลือกที่จะใช้บริการได้ในพื้นที่ให้บริการซึ่งครอบคลุมพื้นที่ในเขตกรุงเทพมหานครและปริมณฑลจากการวิเคราะห์สภาวะของตลาดและเศรษฐกิจภาพรวมในปัจจุบันนั้น พบว่าแม้ GDP ของไทยในปี 2562 นั้นจะมีการปรับตัวลดลงอย่างมีนัยสำคัญ แต่จะเห็นได้ว่ากำลังในการใช้จ่ายในกลุ่มเป้าหมายนี้ไม่ได้ปรับตัวลดลงตาม GDP ของประเทศแต่อย่างใด และยังมีการปรับตัวเพิ่มขึ้นมาเล็กน้อยอีกด้วย ปัจจัยถัดมาคือปัจจัยด้านเทคโนโลยีและนวัตกรรมใหม่ๆ ในประเทศของเรานั้น ไม่สามารถปฏิเสธได้เลยว่าในปัจจุบันนี้นั้นถือเป็นยุคที่แทบจะทุกคนในประเทศจำเป็นต้องมีโทรศัพท์มือถือส่วนตัวกันทั้งสิ้นและส่วนใหญ่เป็นมือถือประเภทสมาร์ทโฟน ซึ่งมีความสามารถในการใช้งานแอพพลิเคชั่นต่างๆ ได้สะดวกและง่ายขึ้นกว่าสมัยก่อนอย่างมาก จากข้อมูลข้างต้น จึงทำให้เล็งเห็นถึงโอกาสทางธุรกิจในตลาดแอพพลิเคชั่นแม่บ้านนี้ และเนื่องจากตลาดแอพพลิเคชั่นแม่บ้านในปัจจุบันนี้ มีผู้เล่นที่อยู่ในตลาดน้อยราย จึงมีความเป็นไปได้ที่ MaidMate นั้นจะเข้าไปเป็นหนึ่งในผู้เล่นของตลาดแอพพลิเคชั่นแม่บ้านนี้ได้ ในส่วนของการตลาดของ MaidMate นั้น ในช่วงเริ่มต้นของการทำธุรกิจจะเน้นในเรื่องของการประชาสัมพันธ์แบรนด์ ตราสินค้า การให้บริการและข้อแตกต่างต่างจากคู่แข่งของ MaidMate ทั้งช่องทางออนไลน์และออฟไลน์ โดยจะเน้นไปที่ออนไลน์เป็นส่วนใหญ่ และยังเน้นการรับรู้ถึงการมีอยู่หรือการให้บริการของ MaidMate ส่วนเป้าหมายหลักในการทำการตลาดของ MaidMate จะเน้นการเพิ่มการรับรู้ถึงแบรนด์เป็นหลัก เพราะแบรนด์จะเติบโตได้นั้นจะต้องมีการรับรู้และมีแม่บ้านที่เข้ามาร่วมทำธุรกิจมากเพียงพอต่อพื้นที่การให้บริการ ซึ่งมีองค์ประกอบเสริมเป็นการใช้ส่วนลดทางการค้าและดึงดูดให้ผู้ใช้งานและแม่บ้านผู้ให้บริการด้วยลักษณะการให้บริการที่มีเอกลักษณ์ของ MaidMate ในส่วนของการเงินนั้น MaidMate จะใช้วิธีการเก็บเงินในลักษณะที่เป็นรายได้ต่องาน โดยจะเก็บค่าบริการอยู่ที่ร้อยละ 20 ของค่างานจริง และจะมีการใช้เงินทุนเริ่มต้นอยู่ที่ 7,500,000.- บาท แบ่งสัดส่วนหนี้สินต่อส่วนของผู้ถือหุ้นในสัดส่วน 50:50 สำหรับในส่วนของหนี้สินนั้นจะใช้เป็นการกู้ยืมระยะยาว ดอกเบี้ย 7% ระยะเวลา 10 ปี ในส่วนของผู้ถือหุ้นได้มีการประมาณผลตอบแทนคาดการณ์ไว้ที่ 12% ทำให้กิจการมีต้นทุนถัวเฉลี่ยถ่วงน้ำหนัก (WACC) 8.8% และมีผลการวิเคราะห์ความเป็นไปได้ของโครงการด้วย NPV เท่ากับ 4,551,300.- บาท อัตราผลตอบแทนภายใน (IRR) อยู่ที่ร้อยละ 13.97 และมีระยะเวลาคืนทุนอยู่ที่ 5.59 ปี ซึ่งจากผลการวิเคราะห์ความเป็นไปได้นี้แสดงให้เห็นถึงความเป็นไปได้ในการลงทุนของ MaidMate
DOI: 10.14457/tu.the.2019.339
title: อิทธิพลของเฟซบุ๊กแฟนเพจกับการตัดสินใจลงทุนในกองทุนรวมของนักลงทุนในกรุงเทพฯและปริมณฑล

description: ปัจจุบันเฟซบุ๊ก (Facebook) ถือเป็นเครือข่ายสังคมออนไลน์ขนาดใหญ่ที่ได้รับความนิยมและเติบโตอย่างมาก โดยมีคนไทยกว่า 46 ล้านคน เป็นสมาชิก และถูกจัดเป็นอันดับ 8 ของโลก ด้วยเหตุนี้ ทำให้บริษัทหลักทรัพย์จัดการกองทุน (บลจ.) ให้ความสำคัญและเลือกใช้เฟซบุ๊กแฟนเพจ (Facebook Fanpage) ซึ่งเป็นคุณสมบัติหนึ่งของเฟซบุ๊ก (Facebook) ที่เปรียบเสมือนการสร้างหน้าเว็บไซต์ไว้บนเฟซบุ๊ก และมีไว้สำหรับใช้งานในเชิงธุรกิจ เป็นช่องทางในการสื่อสารและโฆษณากองทุน งานวิจัยเรื่อง อิทธิพลของเฟซบุ๊กแฟนเพจ กับการตัดสินใจลงทุนในกองทุนรวมของนักลงทุนในกรุงเทพฯ และปริมณฑล มีวัตถุประสงค์เพื่อศึกษาพฤติกรรมการเปิดรับข้อมูล, ศึกษาปัจจัยด้านประเภทเนื้อหาและรูปแบบการนำเสนอที่ทำให้การนำเสนอข้อมูลผ่านเฟซบุ๊กแฟนเพจมีประสิทธิภาพ และศึกษาปัจจัยที่ทำให้เฟซบุ๊กแฟนเพจมีอิทธิพลต่อการตัดสินใจลงทุนในกองทุนรวม โดยมีขอบเขตการวิจัยและกลุ่มตัวอย่าง คือ กลุ่มคนที่มีอายุ 18 ปีขึ้นไป อาศัยอยู่ในเขตกรุงเทพฯ และปริมณฑล และเคยได้รับข้อมูลเกี่ยวกับกองทุนรวมที่มีการนำเสนอผ่านเฟซบุ๊กแฟนเพจ โดยทำการออกแบบสอบถามและเก็บรวบรวมข้อมูลระหว่างเดือนมีนาคม ถึง เมษายน 2563 ด้วยแบบสอบถามออนไลน์ จำนวน 404 คน ผลการวิจัยเรื่องพฤติกรรมการเปิดรับข้อมูลสรุปได้ว่า ความแตกต่างของลักษณะทางประชากรศาสตร์มีผลทำให้พฤติกรรมการเปิดรับข้อมูลแตกต่างกัน โดยกลุ่มคนที่มีอายุช่วง 18-25 ปี และมากกว่า 35 ปี, กลุ่มคนที่มีการศึกษาต่ำกว่าระดับปริญญาตรี และกลุ่มคนที่รายได้น้อยกว่า 15,000 บาท/เดือน มีพฤติกรรมการเปิดรับข้อมูลเกี่ยวกับกองทุนที่นำเสนอผ่านเฟซบุ๊กแฟนเพจสูงสุด ในขณะที่เพศชายและเพศหญิง และกลุ่มคนที่มีอาชีพที่แตกต่างกัน มีพฤติกรรมการเปิดรับข้อมูลไม่แตกต่างกัน โดยกลุ่มคนที่มีพฤติกรรมการเปิดรับข้อมูลถี่และนานกว่า มีความตั้งใจที่จะนำข้อมูลเกี่ยวกับกองทุนที่ได้จากเฟซบุ๊กแฟนเพจประกอบการตัดสินใจลงทุนในกองทุนมากกว่าคนที่มีพฤติกรรมเปิดรับข้อมูลต่ำกว่า ผลการวิจัยเรื่องปัจจัยด้านประเภทเนื้อหาและรูปแบบการนำเสนอสรุปได้ว่า ประเภทเนื้อหาที่ให้คำแนะนำหรือความรู้เกี่ยวกับกองทุน และการนำเสนอในแบบรูปภาพ (Info Graphic) ทำให้การนำเสนอผ่านเฟซบุ๊กแฟนเพจมีประสิทธิภาพและสอดคล้องกับความต้องการของผู้ติดตามสูงสุด ผลการวิจัยเรื่องอิทธิพลของเฟซบุ๊กแฟนเพจ กับการตัดสินใจลงทุนในกองทุน สรุปได้ว่า ปัจจัยแรงจูงใจทางความบันเทิง (Hedonic Motivation) เป็นปัจจัยที่มีอิทธิพลทางบวกให้เกิดการยอมรับเฟซบุ๊กแฟนเพจสูงสุด รองลงมาคือ ปัจจัยความคาดหวังในประสิทธิภาพ (Performance Expectancy), ปัจจัยมูลค่าราคา (Price Value), ปัจจัยอิทธิพลของสังคม (Social Influence) และปัจจัยความคาดหวังในความพยายาม (Effort Expectancy) ตามลำดับ จากข้อสรุปการวิจัยที่ได้กล่าวไปแล้วข้างต้น บริษัทหลักทรัพย์จัดการกองทุน (บลจ.) หรือผู้จัดทำเพจการเงินการลงทุน สามารถนำไปประกอบการพิจารณากำหนดกลยุทธ์เลือกใช้เฟซบุ๊กแฟนเพจเป็นช่องทางในการสื่อสารและโฆษณากองทุนได้ ทั้งยังสามารถใช้เป็นแนวทางในการเลือกใช้ และพัฒนาเนื้อหา และรูปแบบการนำเสนอ ให้เกิดประสิทธิภาพและสอดคล้องกับความต้องการของผู้ติดตามในแต่ละกลุ่มได้
DOI: 10.14457/tu.the.2019.341
title: การศึกษาคุณค่าตราสินค้าและการตั้งใจซื้อซ้ำผลิตภัณฑ์บำรุงผิวหน้า (facial skincare) ของผู้บริโภคในกลุ่มเจเนอเรชั่นวาย

description: ปัจจุบันคนส่วนใหญ่ให้ความสนใจในเรื่องของความงาม และภาพลักษณ์มากขึ้น เห็นได้จากแนวโน้มตลาดเครื่องสำอางที่มีอัตราการเติบโตอย่างต่อเนื่อง รวมถึงมีคู่แข่งจำนวนมากในอุตสาหกรรมเดียวกัน ตราสินค้า หรือแบรนด์ถือเป็นเครื่องมือสำคัญ ที่จะช่วยสร้างมูลค่าให้แก่บริษัท รวมถึงเป็นส่วนช่วยในการรักษาส่วนแบ่งทางการตลาด ดังนั้นงานวิจัยฉบับนี้จึงมุ่งเน้นการศึกษาองค์ประกอบของคุณค่าตราสินค้า ที่ส่งผลต่อการตั้งใจซื้อซ้ำผลิตภัณฑ์บำรุงผิวหน้า ซึ่งเป็นกลุ่มผลิตภัณฑ์ที่มีสัดส่วนการทำรายได้สูงที่สุดในตลาดเครื่องสำอาง การวิจัยครั้งนี้เป็นการวิจัยเชิงปริมาณ โดยเก็บข้อมูลจากกลุ่มตัวอย่างจำนวนทั้งสิ้น 428 คน ซึ่งทั้งหมดนั้นเป็นผู้บริโภคที่เป็นประชากรไทยและเกิดในช่วงระหว่าง พ.ศ.2523 – 2542 หรือที่รู้จักกันดีในนามของกลุ่มเจเนอเรชั่นวายผลการศึกษาพบว่ามีองค์ประกอบของคุณค่าตราสินค้า 3 ด้านที่มีอิทธิพลต่อการตั้งใจซื้อซ้ำผลิตภัณฑ์บำรุงผิวหน้าของผู้บริโภคกลุ่มเจเนอเรชั่นวาย คือ 1. การรับรู้ตราสินค้า 2. ความภักดีต่อตราสินค้า 3. คุณภาพที่รับรู้ ซึ่งทั้ง 3 ตัวแปรอิสระดังกล่าวนั้นมีอิทธิผลต่อตัวแปรตาม หรือการตั้งใจซื้อซ้ำผลิตภัณฑ์บำรุงผิวหน้าของผู้บริโภคกลุ่มเจเนอเรชั่นวาย อย่างมีนัยสำคัญทางสถิติ จากผลงานวิจัยทำให้บริษัทควรต้องคำนึงถึงเรื่องคุณค่าตราสินค้า และใช้ประโยชน์จากผลการศึกษาในการสร้างกลยุทธ์ที่เหมาะสม ให้ผู้บริโภคเกิดการซื้อซ้ำในสินค้าหรือบริการ เพื่อรักษาฐานลูกค้าเก่า และสร้างลูกค้าใหม่ตลอดจนสร้างรายได้ และรักษาส่วนแบ่งการตลาด
DOI: 10.14457/tu.the.2019.342
title: การศึกษาปัจจัยด้านการบริหารลูกค้าสัมพันธ์ (CRM) ที่ส่งผลต่อผลการปฏิบัติงานขององค์กร: กรณีศึกษา ธนาคารพาณิชย์ในประเทศไทย

description: การบริหารลูกค้าสัมพันธ์ (CRM) เป็นแนวคิดที่หลายองค์กรนํามาประยุกต์ใช้เพื่อสร้าง ความสัมพันธ์ที่ดีกับลูกค้า ซึ่งความสัมพันธ์นั้นเกิดจากการที่ธนาคารพาณิชย์นั้นทราบถึงความต้องการ ของลูกค้า โดยได้มาจากการวิเคราะห์ข้อมูลและนําผลที่ได้มาตอบสนองได้ตรงตามความต้องการของ ลูกค้า จนเกิดความพึงพอใจและประทับใจสูงสุด รวมถึงเต็มใจที่จะใช้บริการในครั้งต่อ ๆ ไป ซึ่งจะ ส่งผลทําให้เป็นผลดีต่อ ผลประกอบการของธนาคาร โดยการศึกษาการวิจัยในครั้งนี้ได้มีการศึกษา ปัจจัยด้านการบริหารลูกค้าสัมพันธ์ (CRM) ที่ส่งผลต่อ ผลการปฏิบัติงานขององค์กร กรณีศึกษา ธนาคารพาณิชย์ในประเทศไทยมีวัตถุประสงค์หลักในการศึกษา ได้แก่ เพื่อศึกษาปัจจัยด้านการ บริหารลูกค้าสัมพันธ์ที่ส่งผลต่อ ผลการปฏิบัติงานขององค์กรด้านการเงิน, เพื่อศึกษาปัจจัยด้านการ บริหารลูกค้าสัมพันธ์ที่ส่งผลต่อ ผลการปฏิบัติงานขององค์กรด้านลูกค้า, เพื่อศึกษาปัจจัยด้านการ บริหารลูกค้าสัมพันธ์ที่ส่งผลต่อ ผลการปฏิบัติงานขององค์กรด้านกระบวนการภายใน และเพื่อศึกษา ปัจจัยด้านการบริหารลูกค้าสัมพันธ์ที่ส่งผลต่อ ผลการปฏิบัติงานขององค์กรด้านการเรียนรู้และพัฒนา การค้นคว้าอิสระนี้เป็นการค้นคว้าเชิงปริมาณ (Quantitative Research) ที่เก็บข้อมูล จากแบบสอบถามออนไลน์ เพื่อวัดความคิดเห็นจากกลุ่มตัวอย่าง 300 ตัวอย่าง ซึ่งกลุ่มตัวอย่างคือ พนักงานภายในองค์กรกลุ่มธุรกิจธนาคาร ที่เกี่ยวข้องกับการบริหารลูกค้าสัมพันธ์ เพื่อศึกษาถึงปัจจัย ด้านการบริหารลูกค้าสัมพันธ์ (CRM) ที่ส่งผลต่อ ผลการปฏิบัติงานขององค์กร ซึ่งได้นํามาทดสอบ สมมติฐานเกี่ยวกับ การวิเคราะห์ความสัมพันธ์ระหว่างตัวแปรหลายตัวด้วยเทคนิคการวิเคราะห์ ถดถอยเชิงพหุคูณ (Multiple Regression Analysis) ผลที่ได้จากการศึกษาพบว่า ส่วนใหญ่แล้วผู้ที่เกี่ยวข้องกับการบริหารลูกค้าสัมพันธ์ใน องค์กร อยู่ในฝ่ายสินเชื่อ ที่มีอายุงานประมาณ 5 -10 ปี ซึ่งถือได้ว่าเป็นตําแหน่งที่สําคัญของธนาคาร เพราะการปล่อยสินเชื่อเป็นแหล่งรายได้หลักของการดําเนินธุรกิจ ทําให้การทําแบบสอบถามจะเห็น ถึงการบริหารลูกค้าสัมพันธ์ที่ส่งผลต่อ ผลการปฏิบัติงานของธนาคารได้มีประสิทธิภาพได้ชัดเจน มากขึ้น ผลจากการวิเคราะห์พบว่า ปัจจัยด้านการบริหารลูกค้าสัมพันธ์ภายในองค์กร โดยรวม อยู่ในเกณฑ์ระดับมาก (ค่าเฉลี่ย 4.08) และปัจจัยด้านผลการดําเนินงานที่ได้จากการนําระบบการ บริหารลูกค้าสัมพันธ์มาใช้ภายในองค์กร โดยรวมอยู่ในเกณฑ์ระดับมาก (ค่าเฉลี่ย 4.18) ด้านที่มี ค่าเฉลี่ยสูงสุด ได้แก่ ด้านผลการปฏิบัติงานขององค์กรด้านการเรียนรู้และพัฒนา รองลงมา ด้านผล การปฏิบัติงานขององค์กรด้านลูกค้า, ด้านผลการปฏิบัติงานขององค์กรด้านกระบวนการภายใน และ ด้านผลการปฏิบัติงานขององค์กรด้านการเงิน ตามลําดับ ผลจากการวิเคราะห์ค่าสถิติของ การบริหารลูกค้าสัมพันธ์ (CRM) ที่ส่งผลต่อ ผลการ ปฏิบัติงานขององค์กร กรณีศึกษา ธนาคารพาณิชย์ในประเทศไทย พบว่า พบว่า มีความสอดคล้องกับ ข้อมูลเชิงประจักษ์ อยู่ในเกณฑ์ดี ผลการปฏิบัติงานขององค์กร ทั้ง 4 ปัจจัย มีค่า Sig. น้อยกว่า 0.05 นอกจากนี้การทดสอบสมมติฐาน ยังแสดงให้เห็นว่าปัจจัยการบริหารลูกค้าสัมพันธ์ มิได้ส่งผลในเชิง บวกในทุก ๆ ด้านของผลการปฏิบัติการองค์กร การบริหารลูกค้าสัมพันธ์นั้นส่งผลเชิงบวกต่อ ผลการ ปฏิบัติงานขององค์กรในด้านการเงิน, ด้านลูกค้า และด้านการเรียนรู้และพัฒนา ส่วนปัจจัยด้านการ บริหารลูกค้าสัมพันธ์นั้น ส่งผลเชิงลบต่อ ผลการปฏิบัติงานขององค์กรในด้านกระบวนการภายใน อย่างไรก็ตามก็สามารถสรุปได้ว่า โมเดลมีความสอดคล้องกลมกลืนเชิงสัมพัทธ์
DOI: 10.14457/tu.the.2019.343
title: แผนธุรกิจอาหารพร้อมทานเพื่อสุขภาพ a clean food delivery

description: จากกระแสรักสุขภาพที่กำลังได้รับความนิยมในปัจจุบัน ทำให้ผู้บริโภคส่วนใหญ่มีแนวโน้มหันมาดูแลสุขภาพเพิ่มสูงขึ้นอย่างต่อเนื่อง เพราะอยากมีสุขภาพที่แข็งแรง ปราศจากโรคภัยต่างๆ รวมถึงอยากมีรูปร่างที่ดีและมีน้ำหนักตามเป้าหมาย แต่ก็ยังพบว่าตลาดอาหารเพื่อสุขภาพในปัจจุบันยังมีคุณสมบัติที่ไม่ตรงกับความต้องการของผู้บริโภคอย่างแท้จริง รวมถึงยังมีคุณค่าทางโภชนาการที่ไม่เหมาะสม ประกอบกับในปัจจุบันพฤติกรรมของผู้บริโภคมีการเปลี่ยนแปลงอย่างรวดเร็ว ทำให้ธุรกิจบริการจัดส่งอาหาร (Food Delivery) ได้รับความนิยมเป็นอย่างมากเพราะผู้บริโภคส่วนใหญ่ต่างต้องการความสะดวกสบายในการรับประทานอาหาร จึงทำให้ธุรกิจบริการจัดส่งอาหารเป็นอีกทางเลือกหนึ่งที่ทำให้ผู้บริโภคนิยมใช้กันอย่างแพร่หลายมากขึ้นอย่างต่อเนื่องแผนธุรกิจร้านอาหารเพื่อสุขภาพ A Clean Food Delivery ฉบับนี้ จึงได้จัดทำขึ้นมาโดยมีวัตถุประสงค์ในการดำเนินธุรกิจอาหารพร้อมทานเพื่อสุขภาพบริการจัดส่งถึงที่ โดยมีจุดเด่นคือเป็นอาหารเพื่อสุขภาพที่มีรสชาติอร่อย ถูกปากผู้บริโภค มีเมนูอาหารที่หลากหลาย จำหน่ายในราคาที่เหมาะสมประมาณ 59-139 บาทต่อมื้อ เหมาะสำหรับผู้บริโภคที่ต้องการดูแลสุขภาพอย่างแท้จริง ซึ่งทางร้านมีผู้เชี่ยวชาญด้านอาหารคอยดูแลสุขภาพและควบคุมด้านโภชนาการอย่างใกล้ชิด ทั้งนี้ทางร้านได้กำหนดกลุ่มลูกค้าเป้าหมายเป็นกลุ่มผู้บริโภคในวัยทำงานช่วงอายุ 22-35 ปี ที่ให้ความสำคัญในการดูแลสุขภาพและต้องการรับประทานอาหารเพื่อสุขภาพเป็นประจำ ซึ่งมีการใช้ชีวิตที่เร่งรีบ อาศัยอยู่ในตัวเมืองเป็นหลักทั้งในด้านการทำงานและที่พักอาศัย แต่ต้องการความสะดวกสบายในการรับประทานอาหารที่ดีต่อร่างกาย โดยทางร้านได้เลือกใช้วัตถุดิบที่ดี มีคุณภาพ ผ่านการประกอบอาหารที่ได้มาตรฐาน รวมทั้งมีระบบการจัดส่งที่มีแบบแผนชัดเจน เพื่อให้การจัดส่งอาหารไปถึงมือลูกค้าได้ตรงต่อเวลาและมีประสิทธิภาพมากที่สุด เพื่อสร้างความประทับใจให้กับผู้บริโภค ทางร้านจะเริ่มต้นดำเนินธุรกิจด้วยการใช้แหล่งเงินทุนจากส่วนของเจ้าของทั้งหมด เป็นจำนวนเงินทั้งสิ้น 1,500,000 บาท และด้วยข้อได้เปรียบจากการลงทุนในสินทรัพย์ถาวรในจำนวนไม่มากนัก เนื่องจากทางร้านเป็นธุรกิจที่ไม่มีหน้าร้าน รวมทั้งจากการนำข้อมูลต่างๆ มาวิเคราะห์ถึงแผนความเป็นไปได้ทางธุรกิจ พบว่าการประมาณการการลงทุนในช่วง 5 ปี พบว่ามีมูลค่าปัจจุบันสุทธิ (NPV) เป็นบวกและมีอัตราผลตอบแทนภายในกิจการ (IRR) ที่สูงกว่าอัตราผลตอบแทนที่ผู้ถือหุ้นต้องการ ประกอบกับมีระยะเวลาคืนทุน (Payback Period) ภายในระยะเวลา 3.5 ปี จึงทำให้แผนธุรกิจดังกล่าวมีความเป็นไปได้และเป็นโครงการที่น่าสนใจในการลงทุน ทั้งนี้แผนธุรกิจร้านอาหารเพื่อสุขภาพ A Clean Food Delivery ยังให้ความสำคัญในการดำเนินธุรกิจที่ให้เน้นผู้มีส่วนได้เสียทางธุรกิจเป็นสำคัญไม่ว่าจะเป็นลูกค้า ผู้จัดจำหน่ายวัตถุดิบ หรือพนักงานของทางร้าน ซึ่งย่อมทำให้ธุรกิจมีการเติบโตอย่างต่อเนื่องและมีความยั่งยืนได้ในอนาคต